《永兴丞以皓雪鲜梅奇语见示戏占閒人浪辞酬之》
宋代·王质

四海一山玉，切作冠巑岏。冠上戴明月，履下踏飞湍。

肺肠裹林壑，表里交珊珊。上界雪可饱，下土人希餐。

三春镇长在，九夏何曾残。大千薝卜林，巨万梅花团。

花惟白皓皓，巾自乌漫漫。纯玉龙争飞，杂玉龙皆蟠。

千丈亭不历，九尺庵随看。摩云起高崖，运斤吾能刊。

书空结奇字，擘镜谁能观。须弥有数尽，此兴无时阑。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。